**Aukštojo mokslo darbuotojų mobilumas Programos šalyse**

**Atranka**

Dėstytojų ir ne akademinio personalo darbuotojų atranką vykdo siunčianti mokslo ir studijų institucija (toliau – MSI). Darbuotojų mobilumas iš įmonės į MSI organizuojamas institucijos kvietimu konkrečiam įmonės darbuotojui; jo dotaciją tvarko priimanti institucija.

Siunčianti institucija skelbia ir organizuoja viešus konkursus *Erasmus*+ darbuotojų vizitams užsienyje, pagal institucijos patvirtintus atrankos kriterijus ir konkurso vykdymo tvarką. Visi atrankoje dalyvaujantys darbuotojai turi būti informuoti apie atrankos kriterijus, jų eiliškumą, organizavimo tvarką, pareiškėjų skaičių bei atrankos rezultatus (pvz., interneto tinklalapyje). Jei konkursai neorganizuojami, galima vykdyti individualią atranką remiantis patvirtintomis dėstymo/mokymo programomis.

Pirmenybė gali būti skiriama:

• darbuotojams, kurie einamaisiais mokslo metais mobilume dalyvauja pirmą kartą;

• darbuotojams, kurie mobilumo metu rengia naują mokomąją medžiagą;

• darbuotojų vizitams, kurių metu sustiprinami ir išplečiami katedrų bei fakultetų ryšiai ir parengiami būsimo bendradarbiavimo projektai.

Už mobilumo laikotarpio užsienyje kokybę atsakinga tiek siunčianti, tiek priimanti institucija arba įmonė.

**Dalyviai**

Lietuvos ir Programos šalių MSI dirbantys administracijos, akademinio ir neakademinio personalo darbuotojai.

**Prieš išvykstant**

Prieš išvykimą siunčianti MSI arba įmonė ir priimanti MSI arba įmonė turi oficialiai susitarti dėl mobilumo programos:

* vykstant dėstyti – siunčianti ir priimanti institucijos patvirtina dėstymo programą, kurioje turi būti nurodyta iš anksto suderinta paskaitų, kurias skaitys dėstytojas, programa, rengiami susitikimai su kitais dėstytojais ir pan.;
* vykstant į mokymus – siunčianti ir priimanti institucijos patvirtina mokymų programą, kurioje turi būti nurodyti vizito tikslai ir užduotys, numatomi planuojamos veiklos rezultatai ir mokymosi laikotarpio programa.

Darbuotojas su jį siunčiančia institucija pasirašo dotacijos sutartį, kurioje numatomas vizito laikotarpis, skiriamos dotacijos dydis ir numatyti atsiskaitymai.

**Dotacija darbuotojams**

Darbuotojų mobilumo finansavimo taisyklės yra vienodos nepriklausomai nuo vizito pobūdžio. Dotacija padeda padengti kelionės ir pragyvenimo išlaidas dėstymo ar mokymo užsienyje laikotarpiu. Mobilumo veikloje leidžiama dalyvauti ir nulinę dotaciją gaunantiems darbuotojams.

1. Kelionės išlaidos skaičiuojamos ne daugiau negu 2 dienom, pagal [atstumo skaičiuoklę](http://ec.europa.eu/programmes/erasmus-plus/tools/distance_en.htm) ir nustatytas normas atitinkamam atstumui. *Pastaba: „kelionės atstumas“ reiškia atstumą nuo kilmės vietos iki veiklos vykdymo vietos, tuo tarpu „suma“ apima lėšas už kelionę į ir iš veiklos vykdymo vietos.*

**Darbuotojų kelionei nustatytos normos**

|  |  |
| --- | --- |
| Kelionės atstumas | Suma |
| Nuo 10 iki 99 km | 20 EUR vienam dalyviui |
| Nuo 100 iki 499 km: | 180 EUR vienam dalyviui |
| Nuo 500 iki 1999 km: | 275 EUR vienam dalyviui |
| Nuo 2000 iki 2999 km: | 360 EUR vienam dalyviui |
| Nuo 3000 iki 3999 km: | 530 EUR vienam dalyviui |
| Nuo 4000 iki 7999 km: | 820 EUR vienam dalyviui |
| 8000 km arba daugiau: | 1500 EUR vienam dalyviui |

1. Pragyvenimo išlaidos skaičiuojamos pagal vizito trukmę, pagal nustatytas normas.

**Darbuotojų mobilumui nustatytos pragyvenimo išlaidų normos 2018 – 2020 m. projektuose**

|  |  |
| --- | --- |
| **Aukštųjų mokyklų darbuotojų mobilumas Programos šalyse** | |
| **Priimanti šalis** | **Suma dienai, EUR** |
| Danija, Suomija, Islandija, Airija, Liuksemburgas, Švedija, Jungtinė Karalystė, Lichtenšteinas, Norvegija | 153 |
| Austrija, Belgija, Vokietija, Prancūzija, Italija, Graikija, Ispanija, Kipras, Nyderlandai, Malta, Portugalija | 136 |
| Bulgarija, Kroatija, Čekija, Estija, Latvija, Lietuva, Vengrija, Lenkija, Rumunija, Serbija, Slovakija, Slovėnija, Makedonija, Turkija | 119 |

**Pastaba.** Suma dienai skaičiuojama tokiu būdu:

iki 14-os veiklos dienos imtinai: suma vienam dalyviui dienai, kaip nurodyta aukščiau pateiktose lentelėse;

nuo 15-os iki 60-os veiklos dienos: 70% anksčiau lentelėje nurodytos sumos vienam dalyviui dienai.

**Pastaba**. Serbija kaip Programos šalis dalyvauja tik nuo 2019 m.

**Veiklos trukmė**

Darbuotojo vizitas gali trukti nuo 2 dienų iki 2 mėnesių (neįskaitant kelionės dienų).

Dėstymo vizitas negali trukti mažiau nei 8 dėstymo valandas per savaitę.

**Po vizito**

Vizito laikotarpiui užsienyje pasibaigus, priimanti institucija turi pateikti darbuotojui ir jį siunčiančiai institucijai pažymą, patvirtinančią vizito laikotarpį (trukmę) bei sutartos programos įvykdymą.

Darbuotojai privalo užpildyti ir pateikti baigiamąją elektroninę ataskaitą. Iš ataskaitos nepateikusių darbuotojų juos siuntusi institucija gali pareikalauti grąžinti dalį gautos dotacijos arba ją visą. Grąžinti dotacijos nereikalaujama tuo atveju, jeigu darbuotojas planuotos veiklos užsienyje negalėjo užbaigti dėl *force-majeure* aplinkybių. Darbuotojas privalo apie tokius atvejus pranešti siunčiančiai institucijai nedelsiant.